Iltalehden haltuunsa saaman vuokrailmoituksen mukaan poliisin liikenneturvallisuuskeskuksen johtajan Dennis Pastersteinin omistamaa saunaa on vuokrattu tietoisesti ja rakennusluvan vastaisesti asuinkäyttöön.

Poliisin liikenneturvallisuuskeskuksen johtaja, ylikomisario Dennis Pasterstein vuokraa omistamaansa saunaa Teuvo Hakkaraiselle (ps) ja Ville Vähämäelle (ps). Hakkarainen ja Vähämäki ovat käyttäneet saunaa kakkosasuntona. DENNISPASTERSTEIN.COM

Syksyllä 2013 julkaistussa vuokrailmoituksessa ylikomisario Dennis Pastersteinin omistaman saunan ilmoitetaan olevan " pieni toimistotila " ja " tukikohta " , jota voi käyttää työhuoneena, harrastetilana tai toimistona - ja satunnaisesti myös asuntona.

- Ulkopaikkakuntalainen voi käyttää huoneistoa satunnaisesti asuntona, Oikotiellä julkaistussa vuokrailmoituksessa sanotaan, vaikka saunaa ei voimassa olevan rakennusluvan mukaan saa käyttää asuinhuoneistona.

Iltalehden haltuunsa saaman vuokrailmoituksen mukaan Pastersteinin omistamaa saunaa on vuokrattu tietoisesti ja rakennusluvan vastaisesti asuinkäyttöön. Saunassa ei yhtiöjärjestyksen ja rakennusluvan mukaan saa asua. KUVAKAAPPAUS

Vuokrailmoituksen on laatinut Pastersteinin isä, joka edustaa poikaansa tämän vuokrausasioissa. Iltalehden tietojen mukaan Pasterstein omistaa huomattavan määrän kiinteistöjä pääkaupunkiseudulla.

Helsingin Taka-Töölössä sijaitseva sauna nousi otsikoihin heinäkuun lopussa, kun Iltalehti uutisoi kansanedustajien Teuvo Hakkaraisen (ps) ja Ville Vähämäen (ps) vuokraavan sitä Pastersteinilta. Hakkarainen ja Vähämäki maksavat saunasta vuokraa 695 euroa kuukaudessa.

Hakkarainen on nostanut saunan perusteella eduskunnalta korotettua kulukorvausta 29 000 euroa vuosina 2013-2018 ja Vähämäki 12 000 euroa vuosina 2013-2015.

Eduskunta selvittää parhaillaan kaksikon asumisjärjestelyjä.

Kansanedustaja Ville Vähämäki (ps) on myöntänyt ehdottaneensa saunan vuokrasopimuksen muuttamista niin, että se menee eduskunnassa läpi. Alkuperäisessä vuokrasopimuksessa puhuttiin saunasta, ei kellarihuoneistosta. PETTERI PAALASMAA/ALMA MEDIA

Pasterstein yritti turhaan muuttaa saunan työhuoneeksi

Helsingin kaupungin rakennusvalvonta veti Iltalehden jutusta omat johtopäätöksensä ja teki Pastersteinin omistamaan saunaan tarkastuksen 14. elokuuta.

Rakennusvalvonta huomauttaa tarkastuslausunnossaan, että Pasterstein haki saunan rakennuslupaan muutosta helmikuussa 2000, mutta ei saanut sitä. Tilanne ei ole muuttunut 18 vuodessa mihinkään - saunassa ei saa asua.

- Tilalle ei ole mahdollista saada käyttötarkoituksen muutosta, sillä se ei täytä maankäyttö- ja rakennuslain eikä sen nojalla annettujen asetusten edellytyksiä asuinhuoneistoksi, rakennusvalvonta toteaa tarkastuslausunnossaan.

Kansanedustaja Teuvo Hakkarainen (ps) ei omien sanojensa mukaan tiennyt asuvansa saunassa ennen kuin Iltalehti uutisoi asiasta heinäkuussa. Hakkarainen on asunut Pastersteinin omistamassa saunassa vuodesta 2013. TOMMI PARKKONEN/IL

Tarkastuksessa todettiin, että saunaan on tehty vuosien saatossa mittavia muutoksia - poistettu kaksi seinää, kaksi vesipistettä ja lattiakaivo. Voimassa olevan rakennusluvan mukaan huoneisto koostuu saunan varastosta, kahdesta pukuhuoneesta, kahdesta pesuhuoneesta, WC:stä sekä löylyhuoneesta.

Saunan omistavalle Pastersteinille ja saunaa vuokraaville Hakkaraiselle ja Vähämäelle asetettiin tarkastuskäynnin perusteella velvoite lopettaa saunassa asuminen - uhkasakolla tehostettuna.

KRP selvittää, onko asiassa syytä epäillä rikosta

Keskusrikospoliisin taloustorjuntalinjan päällikkö Markku Ranta-aho vahvistaa Iltalehdelle, että poliisi selvittää parhaillaan " eduskunnan kulukorvauksiin liittyvää tapausta " .

- En ota nimiin mitään kantaa, mutta meillä on esitutkintalain mukainen esiselvitys käynnissä asiassa, joka liittyy eduskunnan kulukorvauksiin, Ranta-aho sanoo Iltalehdelle.

Ranta-ahon mukaan KRP kokoaa parhaillaan tietoja ja selvittää, onko asiassa aihetta aloittaa esitutkinta. Esitutkinta aloitetaan, jos syytä epäillä -kynnys ylittyy jonkin rikosnimikkeen osalta. Mahdollisiin rikosnimikkeisiin Ranta-aho ei ota mitään kantaa.

Ranta-ahon mukaan KRP otti tapauksen oma-aloitteisesti selvitettäväkseen, koska se liittyy valtion lainsäädäntö- ja budjettivaltaa käyttävään eduskuntaan.